Չարլի Փութ

Չարլզ Օթո Փութ Կրտսեր (, ), ամերիկացի երգիչ, երգահան և պրոդյուսեր։ Առավել հայտնի է 2015 թվականի իր See You Again երգի համար, որի հեղինակն է և պրոդյուսերներից մեկը։ Երգը գրվել է Ֆորսաժ 7 ֆիլմի համար՝ որպես հարգանքի տուրք հանգուցյալ Փոլ Ուոքերին։ Չարլի Փութը ներկայացրել է երգը Վիզ Խալիֆայի հետ։

Փութին շատերը սկսեցին ճանաչել ՅուԹյուբում ներբեռնած տեսահոլովակների շնորհիվ։ See You Again երգի հաջողությունից հետո նա ձեռք բերեց ավելի մեծ ճանաչում և թողարկեց բազմաթիվ նոր երգեր, որոնցից էր իր դեբյուտային սինգլը՝ Marvin Gaye-ը, որը ներկայացնում էր Մեգան Թրեյնորի հետ։ Երգը գլխավորում էր Նոր Զելանդիայի, Իռլանդիայի և Միացյալ Թագավորության հիթ շքերթները և Միացյալ Նահանգների Billboard Hot 100-ում զբաղեցնում էր 21-րդ հորիզոնականը։

Փութի դեբյուտային ստուդիական ալբոմը կոչվում է Nine Track Mind: Այն թողարկվել է 2016 թվականի հունվարին։ Ալբոմին նախորդել են One Call Away և We Don't Talk Anymore սինգլները, որոնք Billboard Hot 100-ում համապատասխանաբար զբաղեցրել են 12-րդ և 9-րդ հորիզոնականները։

Վաղ տարիներ 
Փութը ծնվել է 1991 թվականի դեկտեմբերի 2-ին Ռամսոնում, Նյու Ջերսի՝ երաժշտության ուսուցչուհի Դեբրայի, որը նաև գովազդներ էր գրում HBO ամերիկյան հեռուստաալիքի համար, և շինարար ու անշարժ գույքի գործակալ Չարլզ Փութի ընտանիքում։ Հայրը կաթոլիկ է, իսկ մայրը՝ հրեա։ Փութն ունի երկվորյակ քույր և եղբայր՝ Ստեֆենը և Միքայելան։

Երկու տարեկանում Փութի աջ հոնքի վրա սպի է առաջացել շան հետ ունեցած միջադեպի հետևանքով։

Փութն ունի կատարյալ լսողություն՝ հազվագյուտ լսողական երևույթ, որը թույլ է տալիս նրան ճանաչել կամ վերարտադրել երաժշտությունն առանց նոտաների։ Մայրը Փութին ծանոթացրել է դասական երաժշտության հետ և սկսել է դաշնամուր սովորեցնել, երբ Փութը դեռ 4 տարեկան էր։ 10 տարեկան հասակում Փութը սկսել է ուսումնասիրել ջազ և 12 տարեկանում եղել է Count Basie թատրոնի ամառային ջազային անսամբլի անդամ Red Bank-ում, Նյու Ջերսի։ Նրան ընդունեցին Count Basie թատրոն, որ խաղա Չարլի Բրաունի բեմադրությունում։ 6-րդ դասարանում նա գնում էր դռնեդուռ, որպեսզի վաճառի սուրբծննդյան Have a Merry Charlie Christmas ալբոմը, որը ձայնագրել էր հենց Փութը։ Վաճառքներից նա ստացավ 600 դոլար։

Հաճախել է Holy Cross դպրոցը Ռամսոնում, Նյու Ջերսի։ Մինչ 2010 թվականին Rumson-Fair Haven տարածաշրջանային ավագ դպրոցում սովորելը հաճախել է Forrestdale միջին դպրոց։ 7-րդ դասարանում հաճախել է Մանհեթենի երաժշտական դպրոց, որտեղ որպես հիմնական ուղղություն ընտրել է ջազի և դաշնամուրի բաժինը, իսկ որպես երկրորդ ուղղություն ուսումնասիրել է դասական երաժշտություն։ 2013 թվականին ավարտել է Berklee երաժշտական քոլեջը, որտեղ սովորում էր երգի արտադրություն և ինժեներիա։

Կարիերա

2009–2014: Կարիերայի սկզբնական շրջան 
2009 թվականի սեպտեմբերին Փութը սկսեց վարել յութուբյան Charlies Vlogs ալիքը, որտեղ տեղադրում էր ծիծաղաշարժ տեսանյութեր և ակուստիկ քավերներ։ 2010 թվականին Փութը թողարկեց իր առաջին երգի տեսահոլովակը, որը կոչվում է These Are My Sexy Shades: Դեկտեմբերի 10-ին նա թողարկեց իրր դեբյուտային մինի ալբոմը՝ The Otto Tunes վերնագրով։ 2011 թվականին նա հաղթեց Փերես Հիլթոնի կողմից հովանավորված առցանց մրցույթում, որը կոչվում էր Can You Sing? (Կարո՞ղ ես երգել)՝ կատարելով Ադելի Someone like You երգը Էմիլի Լաթերի հետ։ Նույն տարում Էլեն Դեջեներեսը հայտարարեց, որ Փութի և Լաթերի այդ կատարումը լսելուց հետո նրանց հետ պայմանագիր է ստորագրել իր eleveneleven լեյբլի համար։ Փութը կատարել է երգը Էլենի շոուի ժամանակ։ 2012 թվականի դեկտեմբերին նա թողարկեց գովազդային սինգլ՝ Break Again՝ Էմիլի Լաթերի մասնակցությամբ։ Երգի տեսահոլովակը թողարկվեց մի քանի օր անց։ 2012 թվականի հունվարի 25-ին Փութն ու Լաթերը Էլեն Դեջեներեսի շոուի ժամանակ կատարեցին այդ երգը և Lady Antebellum-ի Need You Now երգը։ 2012 թվականի հոկտեմբերին Փութը ելույթ է ունեցել DKMS Delete Blood Cancer-ի կազմակերպած միջոցառմանը, որն աշխարհի ոսկրածուծի ամենամեծ դոնորային կենտրոնն է։ Փութը հեռացավ eleveneleven-ից 2012 թվականին։

2013 թվականի հոկտեմբերի 23-ին Փութը թողարկեց իր երկրորդ անկախ մինի ալբոմը՝ Ego-ն։ Փութը կրեդիտներ էր ստանում այլ յութուբյան դեմքերի համար երգեր և ջինգլներ գրելով։ Նա գրել է երգ ՅուԹյուբյան հայտնի բլոգգեր Շեյն Դաուսոնի Shane and Friends փոդքասթի համար և ինթրո ջինգլ Շեյ Կարլի վլոգի համար։ Գրել է նաև երգ յութուբյան Our 2nd Life խմբի շրջագայության և ֆիլմի համար։ 2014 թվականին նա թողարկեց գովազդային սինգլ՝ L.U.V.: Երգի տեսահոլովակի ռեժիսորն է Էնդրյու Վալենթայնը։ Նույն տարում Պիտբուլի 8-րդ Globalization ստուդիական ալբոմի համար գրվեց Celebrate երգը։ Փութը երգի համահեղինակ է։

2015–2016: Nine Track Mind 

Վաղ 2015 թվականին Փութը համաձայնագիր ստորագրեց Atlantic Records-ի հետ և իր նախկին ձայնագրությունները հեռացվեցին iTunes-ից։ 2015 թվականի փետրվարին Փութը թողարկեց իր դեբյուտային Marvin Gaye սինգլը Մեգան Թրեյնորի մասնակցությամբ։ Սինգլն Ավստրալիայում երկու անգամ արժանացել է պլատինե հավաստագրի։ Սինգլը գլխավորում էր Նոր Զելանդիայի, Իռլանդիայի և Միացյալ Թագավորության հիթ շքերթները, իսկ Միացյալ Նահանգների Billboard Hot 100-ում զբաղեցնում էր 21-րդ հորիզոնականը։ Փութը «See You Again» երգի հեղինակն է և պրոդյուսերներից մեկը։ Կատարում է երգը Wiz Khalifa-ի հետ։ Երգը «Ֆորսաժ 7» ֆիլմի սաունդթրեքերից մեկն է՝ նվիրված հանգուցյալ Փոլ Ուոքերին հիշատակին։ Վիզ Խալիֆան գրել է երգի ռեփի բառերը, իսկ մնացածի համար կրեդիտները փոխանցվում են Փութին։ 12 շաբաթ սինգլը գլխավորել է թոփ 100 երգերի հիթ շքերթը։ See You Again-ը նոմինացվել էր 3 Գրեմմի անվանակարգերում՝ «Տարվա երգ», «Խմբի կամ դուետի լավագույն փոփ կատարում» և «Վիզուալ մեդիայի համար գրված լավագույն երգ»։ Երգը նոմինացվել է նաև BBC երաժշտական մրցանակաբաշխության «Տարվա երգ» և Golden Globe մրցանակաբաշխության «Լավագույն բնօրինակ երգ» անվանակարգերում։ Նա Trey Songz- ի Slow Motion երգի պրոդյուսերն է։ Համագործակցել է նաև Ջեյսոն Դերուլոյի և Լիլ Ուեյնի հետ։

Փութը Մեգան Թրեյնորի Dear Future Husband երգի տեսահոլովակում խաղում էր վերջինիս սիրելիի դերը։ Նա հանդիպում է Փութին առցանց ծանոթությունների ծառայության միջոցով և Փութը գնում է Թրեյնորի տուն պիցցայով, ինչի շնորհիվ լավ տպավորություն է թողնում Թրեյնորի վրա։ Տեսահոլովակի վերջում Թրեյնորը Փութին հրավիրում է իր տուն։ 2015 թվականի մայիսի մեկին Փութը թողարկում է 5 երգից բաղկացած մինի ալբոմ՝ Some Type of Love: 2015 թվականի հունիսին նա թողարկում է գովազդային Nothing but Trouble սինգլը՝ Լիլ Ուեյնի մասնակցությամբ։ Երգը 808։ The Movie փաստագրական ֆիլմի սաունդթրեքն է։ 2015 թվականի ընթացքում Փութն աշխատում է այլ արտիստների ալբոմների վրա։ Նա Ջեյսոն Դերուլոյի Everything Is 4 ալբոմի Broke և Pull Up սինգլների համահեղինակն ու պրոդյուսերն է։ Փութը նաև Bonnie McKee-ի Bombastic ալբոմի համանուն երգի համահեղինակն է։ CeeLo Green-ի Heart Blanche ալբոմի Working Class Heroes (Work) երգի պրոդյուսերն է։

Փութի դենյուտային ստուդիական Nine Track Mind ալբոմի նախնական պատվերները սկսվեցին 2015 թվականի օգոստոսի 20-ից։ Նրա One Call Away երգը ՄԻացյալ Նահանգներում 12-րդն էր, Միացյալ Թագավորությունում՝ 26-րդը, իսկ Ավստրալիայում՝ 4-րդը։ 2016 թվականի փետրվարից սկսած վաճառվել է երգի 513700 օրինակ՝ երկրի ներսում։ Փութը թողարկեց երգի One Call Away (Coast to Coast Mix) ռեմիքս տարբերակը՝ Թայգայի, Ty Dolla Sign-ի, Բրեթ Էլդրիջի և մեքսիկացի երգչուհի Սոֆիա Ռեյսի հետ։

Իր դեբյուտային Nine Track Mind ալբոմը թողարկվեց 2016 թվականի հունվարին։ Ալբոմը երրորդն էր Միացյալ Թագավորությունում և 6-րդն էր Billboard 200-ում։ Metacritic-ում ստանալով 100-ից 37 միավոր, ալբոմը դարձավ կայքի ամենավատ արձագանքը ստացած 15-րդ ալբոմը։ Nine Track Mind շրջագայության առաջին համերգը մեկնարկեց 2016 թվականի մարտին։

2016 թվականին Փութն առաջին երաժիշտն էր, որ գործարք կնքեց Deutsch Music-ի հետ։

2017-ից հետո։ Voice Notes 
2017 թվականի ապրիլի 21-ին Փութը թողարկեց իր երկրորդ՝ Voice Notes ալբոմի գլխավոր սինգլը՝ Attention վերնագրով։ Ալբոմի թողարկումը նախատեսվում է կատարել աշնանը։

Ծանոթագրություններ 

Ամերիկացի երգիչ-երգահաններ
Ամերիկացի պրոդյուսերներ
Ամերիկացի կոմպոզիտորներ
21-րդ դարի ամերիկացի երգիչներ
Ամերիկացի փոփ երգիչներ
Ամերիկացի երաժշտական պրոդյուսերներ